CELEX: 32017D0319
Language: lv
Date: 2017-02-21 00:00:00
Title: Padomes Īstenošanas lēmums (ES) 2017/319 (2017. gada 21. februāris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu

24.2.2017   
            
            
               LV
            
            
               Eiropas Savienības Oficiālais Vēstnesis
            
            
               L 47/7
            
         PADOMES ĪSTENOŠANAS LĒMUMS (ES) 2017/319
   (2017. gada 21. februāris),
   ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. pantu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Saskaņā ar Direktīvas 2006/112/EK 285. pantu dalībvalstis, kuras nav izmantojušas izvēles iespēju, kas paredzēta Padomes Otrās direktīvas 67/228/EEK (2) 14. pantā, var atbrīvot no pievienotās vērtības nodokļa (“PVN”) tos nodokļa maksātājus, kuru gada apgrozījums nav lielāks par EUR 5 000 vai līdzvērtīgu summu valsts valūtā. Tās var arī piešķirt diferencētu nodokļa atvieglojumu nodokļa maksātājiem, kuru gada apgrozījums pārsniedz dalībvalstu noteikto robežvērtību tā piemērošanai.
            
         
               (2)
            
            
               Ar Padomes Īstenošanas lēmumu 2013/677/ES (3) Luksemburgai kā pasākumu, atkāpjoties no Direktīvas 2006/112/EK 285. panta (“atkāpes pasākums”), līdz 2016. gada 31. decembrim atļāva no PVN atbrīvot nodokļa maksātājus, kuru gada apgrozījums nav lielāks par EUR 25 000.
            
         
               (3)
            
            
               Vēstulē, kas Komisijā reģistrēta 2016. gada 26. septembrī, Luksemburga lūdza atļauju pagarināt atkāpes pasākumu no 2017. gada 1. janvāra un vienlaikus palielināt robežvērtību no EUR 25 000 līdz EUR 30 000.
            
         
               (4)
            
            
               Komisija ar 2016. gada 4. oktobra vēstuli informēja pārējās dalībvalstis par Luksemburgas pieprasījumu. Komisija 2016. gada 5. oktobra vēstulē paziņoja Luksemburgai, ka tās rīcībā ir visa informācija, kas vajadzīga, lai izvērtētu pieprasījumu.
            
         
               (5)
            
            
               Atbilstīgi Luksemburgas sniegtajai informācijai, atkāpes pasākumu varētu izmantot vēl 970 nodokļa maksātāju, lai mazinātu savas PVN saistības, kas minētas Direktīvas 2006/112/EK XI sadaļas 2.–6. nodaļā. Tāpēc samazinātos arī ar nodokļa iekasēšanu un mazu uzņēmumu revidēšanu saistītais slogs nodokļu iestādei.
            
         
               (6)
            
            
               Tā kā atkāpes pasākuma rezultātā samazināsies PVN saistības mazajiem uzņēmumiem, kuri joprojām varēs izvēlēties parasto PVN režīmu saskaņā ar Direktīvas 2006/112/EK 290. pantu, būtu jāatļauj Luksemburgai piemērot palielināto robežvērtību līdz 2019. gada 31. decembrim.
            
         
               (7)
            
            
               Lai varētu izvērtēt, vai atkāpes ir lietderīgas un efektīvas, parasti tās piešķir uz noteiktu laiku. Turklāt, tā kā Direktīvas 2006/112/EK 281.–294. pants par īpašu režīmu mazajiem uzņēmumiem tiek pārskatīts, ir iespējams, ka direktīva, ar ko groza minētos noteikumus, stāsies spēkā pirms 2019. gada 31. decembra. Tādēļ pieprasītā atkāpe būtu jāierobežo laikā un tai būtu jāpievieno turpināmības klauzula.
            
         
               (8)
            
            
               Lai nodrošinātu to, ka tiek sasniegti atkāpes pasākuma mērķi, jo īpaši lai izvairītos no negatīvas ietekmes un lai nodrošinātu vienlīdzīgu konkurences apstākļus, ir lietderīgi, ka šis lēmums tiek piemērots no 2017. gada 1. janvāra. Paredzot atkāpes pasākuma piemērošanu ar atpakaļejošu spēku, tiek ievērota attiecīgo personu tiesiskā paļāvība, jo atkāpes pasākums neskar ekonomikas dalībnieku vai fizisku personu tiesības un pienākumus.
            
         
               (9)
            
            
               Saskaņā ar Luksemburgas sniegto informāciju robežvērtības palielināšanai galapatēriņa posmā būs tikai maznozīmīga ietekme uz iekasēto PVN ieņēmumu kopējo summu.
            
         
               (10)
            
            
               Atkāpes pasākums ir saskaņā ar mērķiem Komisijas 2008. gada 25. jūnija paziņojumā “Vispirms domāt par mazākajiem” – “Eiropas Mazās uzņēmējdarbības akts”.
            
         
               (11)
            
            
               Atkāpes pasākumam nav ietekmes uz Savienības pašu resursiem, ko veido PVN, jo Luksemburga veiks kompensācijas aprēķinu saskaņā ar Padomes Regulas (EEK, Euratom) Nr. 1553/89 (4) 6. pantu.
            
         
               (12)
            
            
               Tāpēc attiecīgi būtu jāgroza Īstenošanas lēmums 2013/677/ES,
            
         IR PIEŅĒMUSI ŠO LĒMUMU.
   1. pants
   Īstenošanas lēmuma 2013/677/ES 1. un 2. pantu aizstāj ar šādiem:
   
      “1. pants
      Atkāpjoties no Direktīvas 2006/112/EK 285. panta, Luksemburgai ir atļauts atbrīvot no PVN nodokļa maksātājus, kuru gada apgrozījums nav lielāks par EUR 30 000.
      2. pants
      Šis lēmums stājas spēkā tā paziņošanas dienā.
      Šo lēmumu piemēro no 2017. gada 1. janvāra līdz 2019. gada 31. decembrim vai līdz dienai, kad stājas spēkā direktīva, ar ko groza Direktīvas 2006/112/EK 281.–294. pantu par īpašu režīmu mazajiem uzņēmumiem, atkarībā no tā, kurš termiņš ir agrāk.”
   
   2. pants
   Šis lēmums ir adresēts Luksemburgas Lielhercogistei.
   
      Briselē, 2017. gada 21. februārī
      
         
            Padomes vārdā –
         
         
            priekšsēdētājs
         
         E. SCICLUNA
      
   
   
      (1)  OV L 347, 11.12.2006., 1. lpp.
   
   
      (2)  Padomes Otrā direktīva 67/228/EEK (1967. gada 11. aprīlis) par to, kā saskaņojami dalībvalstu tiesību akti par apgrozījuma nodokļiem – Kopējās pievienotās vērtības nodokļu sistēmas struktūra un piemērošanas kārtība (OV 71, 14.4.1967., 1303/67. lpp.).
   
      (3)  Padomes Īstenošanas lēmums 2013/677/ES (2013. gada 15. novembris), ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2013., 33. lpp.).
   
      (4)  Padomes Regula (EEK, Euratom) Nr. 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).